钦定古今图书集成/明伦汇编/官常典/第492卷 > 王孝杰
## 钦定古今图书集成/明伦汇编/官常典/第492卷 > 王孝杰

按《唐书》本传：孝杰，京兆新丰人。少以军功进。仪凤中，
刘审礼讨吐蕃，孝杰以副总管战大非川，为卤执赞
普见之，曰：“貌类吾父。”故不死，归之。武后时，为右鹰扬
卫将军。孝杰居卤中久，悉其虚实。长寿元年，为武威
道总管，与阿史那忠节讨吐蕃，克龟兹、于阗、疏勒、碎
叶等城。武后曰：“贞观中，西境在四镇，其后不善守，弃
之吐蕃。今故土尽复，孝杰功也。”乃迁左卫大将军，进
夏官尚书、同凤阁鸾台三品，清源县男。证圣初，复为
朔方道总管，与吐蕃战，不利，免。会契丹李尽忠等叛，
有诏起白衣为清边道总管，将兵十八万讨之。军至
东硖石谷，与贼接，道隘卤众。孝杰率锐兵先驱，出谷
整阵与贼战，而后军总管苏宏晖以其军退，援不至，
为卤所乘，军溃，孝杰堕谷死，士相蹂且尽。初，进军平
州，白鼠昼入营顿伏，皆谓“鼠，坎精，胡象也。白质归命，
天亡之兆。”及战，乃孝杰覆焉。时张说以《管记》还，《白状》，
后问之，说具陈“孝杰乃心国家，敢深入，以少当众，虽
败，功可录也。”乃赠夏官尚书、耿国公，以其子无择为
朝散大夫。遣使者斩宏晖，使未至而宏晖已立功，遂
赎罪。